‘เอเอซีพีสู้’ดอกจ่ายสูงลิ่ว3.6%มัดใจลูกค้าเก่า
อยุธยา อลิอันซ์ ซี.พี. ออก “มาย ซุปเปอร์ 3” ชูผลตอบแทนถึง 3.6%
9 ก.ย. 2554

อยุธยา อลิอันซ์ ซี.พี. ออก “มาย ซุปเปอร์ 3” ชูผลตอบแทนถึง 3.6% 
น.ส.พัชรา ทวีชัยวัฒนะ รองกรรมการผู้จัดการใหญ่ฝ่ายบริหารการตลาดและสื่อสารองค์กร บริษัท อยุธยา อลิอันซ์ ซี.พี.ประกันชีวิต (เอเอซีพี) เปิดเผยว่า บริษัทได้เปิดตัวแบบประกันใหม่ “มาย ซุปเปอร์ 3” เพื่อเปิดโอกาสให้ลูกค้าที่มีกรมธรรม์ครบกำหนดสัญญาตั้งแต่ 1 ม.ค. ถึง 31 ธ.ค. 2554 นี้โดยเฉพาะ เพื่อสนับสนุนให้ลูกค้าได้วางแผนการออมเงินอย่างต่อเนื่อง 
ทั้งนี้ มาย ซุปเปอร์ 3 เป็นแผนประกันชีวิตเพื่อการออมทรัพย์ระยะสั้น ชำระเบี้ยครั้งเดียว รับผลตอบแทนเป็นเงินคืนแน่นอน 3.6% ของจำนวนเงินเอาประกันภัยทุกปี ตั้งแต่สิ้นปีกรมธรรม์ที่ 1-2 และรับผลตอบแทนเมื่อครบกำหนดสัญญา 103.6% ของจำนวนเงินเอาประกันภัย ระยะความคุ้มครอง 3 ปี 
ทั้งนี้ กรณีที่เสียชีวิตในปีกรมธรรม์ที่ 1 จะได้รับความคุ้มครองชีวิต 100% ของจำนวนเงินเอาประกันภัย และรับเพิ่มอีก 5% ของเงินเอาประกันภัย หากเสียชีวิตด้วยอุบัติเหตุ และกรณีที่เสียชีวิตในปีกรมธรรม์ที่ 2-3 รับความคุ้มครองชีวิต 105% ของเงินเอาประกันภัย ผลตอบแทนไม่เสียภาษี เงินเอาประกันภัยขั้นต่ำ 3 แสน บาทและสูงสุด 20 ล้านบาท ต่อกรมธรรม์และผู้เอาประกันภัยแต่ละราย 
“เริ่มขายผ่านตัวแทนวันที่ 7- 21 ก.ย.นี้ โดยตั้งเป้าขายเพียง 500 ล้านบาท เท่านั้น” น.ส.พัชรา กล่าว